钦定古今图书集成/明伦汇编/官常典/第637卷 > 冯琨
## 钦定古今图书集成/明伦汇编/官常典/第637卷 > 冯琨

按《苏州府志》：“琨字君美，昆山人，知蓟州。州民以牧马
为耕作，每户承马若干匹，给草场若干亩。而勋戚贵
珰，有悉攘其地为庄园者。琨至，按籍核之，尽还本户。
勋贵怒，诬奏琨，逮下诏狱。”琨列主名几何，影占几何，
为孝宗分别言之。上咨嗟良久曰：“好个知州。”即令复
职。武宗初，逆瑾用事，再起前狱，收下锦衣鍜炼之，两
讯杖八十，绝而复苏。蓟民竞守圜土，挈榼馈饷者不
绝。适有僧言于瑾曰：“冯知州惟饮蓟州一杯水耳。”瑾
愕然，乃得释，复还蓟州。